Eldgosið í Fagradalsfjalli færðist mjög í aukana í nótt. Nú skvettir gígurinn úr sér, átta sinnum á klukkustund.
Eldgosið við Fagradalsfjall virðist aftur hafa skipt um takt. Frá því seinni partinn í gær hefur púlsavirkni verið í gígnum og órói aukist. Kristín Jónsdóttir, náttúruvársérfræðingur á Veðurstofu Íslands, sagði í Morgunvaktinni á Rás eitt að eldgosið sýni nú svipaða hegðun og það gerði í vor.
Púlsarnir byrjuðu í gær um eftirmiðdaginn, um fjögur leytið og svo í nótt þá fara þeir að verða tíðari og núna í morgunsárið þá erum við að sjá púlsavirkni sem er mjög svipuð því sem var í apríl og maí. Við erum með sirka átta púlsa á klukkutíma.
En hvað skýrir þessa púlsavirkni? Kristín segir þetta minna á virkni goshvera.
Og hvað það er sem stjórnar þessari púlserandi virkni er í rauninni stærðin á þessum geymi sem er undir og hversu langan tíma tekur að fylla hann o.s.frv.
Gígbarmurinn í Fagradalsfjalli nær nú þrjú hunduð þrjátíu og fjögurra metra hæð yfir sjávarmáli og rís um hundrað metra frá dalsbotninum. Samkvæmt nýjustu mælingum Jarðvísindastofnunar Háskóla Íslands hefur flatarmál hraunsins aukist sáralítið síðasta mánuðinn, þar sem hraunið nær ekki að renna út að jaðrinum fjærst gígnum. Í staðinn hefur hlaðist upp lítil en tiltölulega brött dyngja sem er um sjötíu metra djúp í miðju.
Vísindamenn telja enga leið til að spá fyrir um goslok út frá hegðuninni hingað til.